સાબરકાંઠા જિલ્લાની ટોચની સહકારી સંસ્થા સાબરકાંઠા કો.ઓ.બેંકની ચૂંટણી જાહેર થતાં જ સહકારી રાજકારણ ગરમાયું છે. ચૂંટણીમાં ૧૮ વિભાગો પૈકી સોમવારે ફોર્મ પરત ખેંચવાના અંતિમ દિવસે બેંકના વર્તમાન ચેરમેન મહેશભાઇ અમીચંદભાઇ પટેલ તેમજ તેમના તરફી ૧૨ ઉમેદવાર મળીને ૧૩ ઉમેદવારો બિનહરીફ ચૂંટાયેલા જાહેર થયા હતા. ૩૧૦૦ કરોડથી વધુનું ટર્નઓવર ધરાવતી સાબરકાંઠા કો.ઓ. બેંકમાં ૧૯૦૦ કરોડથી વધુની બેંક ડીપોઝીટ થાપણદારો દ્વારા મૂકવામાં આવી છે ત્યારે ચૂંટણીનું જાહેરનામુ પ્રસિધ્ધ થતાં જ ખેડૂત ખાતેદારો, થાપણદારોમાં કયા વિભાગમાંથી કોણ ડિરેકટર ચૂંટાશે તેની ચર્ચાઓ સાથે સહકારી રાજકારણ ગરમાયું હતું. આમ સાબરકાંઠા તથા અરવલ્લી જિલ્લાની અગ્રણી સહકારી બેંકમાં ૧૮ બેઠકો પૈકી ૧૩ બેઠકો બિનહરીફ જાહેર કરાઇ હતી.